范蠡

范蠡，字少伯，又叫鸱夷子皮或者陶朱公，早年住勒楚国个辰光，还朆出仕，人称范伯。以经商致富，广为世人所知，后代弗少生意人侪供奉俚个塑像，作为财神。俚还畀当作南阳范氏个先祖。

春秋楚国宛地三户邑（今朝河南南阳淅川县大石桥乡到寺湾镇间）人，是历史浪早期著名个政治家、军事家搭经济学家。俚出身贫寒，但天资聪明，年青个辰光，就交关有学识哉。范蠡个著作今朝侪已经寻弗着哉，计有《兵法》搭《养鱼经》搿两本书，勒《文选》当中也可以看见搿两本书个引句。

 生平 
周景王廿四年（公元前496年），吴国搭越国发生之槜李之战（今朝浙江嘉兴），吴王阖闾阵亡，因此两国结怨，连年战乱弗断，周景王廿六年（前494年），阖闾个倪子夫差为之搭俚个爷报仇搭越国勒夫椒（今朝苏州太湖里）决战，越王勾践大败，只剩下来5000兵卒逃进之会稽山。范蠡就勒勾践穷途末路个辰光投奔越国，“人待期时，忍其辱，乘其败……”“持满而不溢，则于天同道，上天会佑之；地能万物，人应该节用，这样则获地之赐；扶危定倾，谦卑事之，则与人同道，人可动之。”俚向勾践慨述“越必兴、吴必败”个断言，进谏：“屈身以事吴王，徐图转机。”畀拜为上大夫以后，俚陪同勾践夫妇勒吴国做之三年个奴，“忍以持志，因而砺坚，君后勿悲，臣与共勉！”
三年过后回国，俚搭文种拟定兴越灭吴个办法，是越国“十年生聚，十年教训”个策划者搭组织者。范蠡服侍越王勾践廿几年，成就之越王霸业，畀尊为上将军。

范蠡认为勒自家有功于越王个情况下头，难以久居，“飞鸟尽，良弓藏；狡兔死，走狗烹”。俚晓得勾践搿个人“长颈鸟喙”，可以共患难，难以同安乐，就搭西施一淘泛舟齐国，变姓名为鸱夷子皮，带领倪子搭门徒勒海边浪结庐而居。着力垦荒耕作，兼营副业经商，呣没几年，就积累之数千万家产。俚仗义疏财，施善乡梓，范蠡个能力畀齐王赏识，齐王拿俚请进国都临淄，拜俚为相国。范蠡讲：“居官致于卿相，治家能致千金；对于一个白手起家的布衣来讲，已经到了极点。久受尊名，恐怕不是吉祥的征兆。”三年过后，俚拿相印还畀齐王，散尽家财畀知交搭老乡。

 治军思想 
范蠡个军事宗旨：强则戒骄逸，处安有备；弱则暗图强，待机而动；用兵善乘虚蹈隙，出奇制胜。为后世称道并沿用。范蠡著名个经济思想：“劝农桑，务积穀”、“农末兼营”、“务完物、无息币”、“平粜各物，关市不乏，治国之道也。”、“夏则资皮、冬则资絺、旱则资舟、水则资车，以待乏也。”等到今朝还对现代个经济建设有积极意义。

Category:越国
Category:吴越历史
Category:范姓